CELEX: 32019R0625
Language: et
Date: 2019-03-04 00:00:00
Title: Komisjoni delegeeritud määrus (EL) 2019/625, 4. märts 2019, millega täiendatakse Euroopa Parlamendi ja nõukogu määrust (EL) 2017/625 seoses teatavate inimtoiduks ettenähtud toodete ja loomade saadetiste liitu toomise nõuetega (EMPs kohaldatav tekst)

17.5.2019   
               
               
                  ET
               
               
                  Euroopa Liidu Teataja
               
               
                  L 131/18
               
            
         KOMISJONI DELEGEERITUD MÄÄRUS (EL) 2019/625,
         4. märts 2019,
         millega täiendatakse Euroopa Parlamendi ja nõukogu määrust (EL) 2017/625 seoses teatavate inimtoiduks ettenähtud toodete ja loomade saadetiste liitu toomise nõuetega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. märtsi 2017. aasta määrust (EL) 2017/625, mis käsitleb ametlikku kontrolli ja muid ametlikke toiminguid, mida tehakse eesmärgiga tagada toidu- ja söödaalaste õigusnormide ning loomatervise ja loomade heaolu, taimetervise- ja taimekaitsevahendite alaste õigusnormide kohaldamine, millega muudetakse Euroopa Parlamendi ja nõukogu määruseid (EÜ) nr 999/2001, (EÜ) nr 396/2005, (EÜ) nr 1069/2009, (EÜ) nr 1107/2009, (EL) nr 1151/2012, (EL) nr 652/2014, (EL) 2016/429 ja (EL) 2016/2031, nõukogu määruseid (EÜ) nr 1/2005 ja (EÜ) nr 1099/2009 ning nõukogu direktiive 98/58/EÜ, 1999/74/EÜ, 2007/43/EÜ, 2008/119/EÜ ja 2008/120/EÜ ning millega tunnistatakse kehtetuks Euroopa Parlamendi ja nõukogu määrused (EÜ) nr 854/2004 ja (EÜ) nr 882/2004, nõukogu direktiivid 89/608/EMÜ, 89/662/EMÜ, 90/425/EMÜ, 91/496/EMÜ, 96/23/EÜ, 96/93/EÜ ja 97/78/EÜ ja nõukogu otsus 92/438/EMÜ (ametliku kontrolli määrus), (1) eriti selle artikli 126 lõiget 1,
         ning arvestades järgmist:
         
                     (1)
                  
                  
                     Määruses (EL) 2017/625 on sätestatud nõuded ametliku kontrolli ja muude ametitoimingute kohta, mida teevad liikmesriikide pädevad asutused, sealhulgas nõuded, mis tuleb täita kolmandatest riikidest või piirkondadest pärit loomade ja kaupade saadetiste sisenemisel liitu, samuti on ette nähtud ametlikud kontrollid, mis tuleb teha inimtoiduks ettenähtud saadetiste puhul, et tagada nende vastavus liidu õigusaktidele toidu- ja toiduohutuse valdkonnas.
                  
               
                     (2)
                  
                  
                     Määrusega (EL) 2017/625 on ette nähtud õiguslik alus delegeeritud õigusaktide vastuvõtmiseks, et täiendada kõnealuses määruses sätestatud tingimusi teatavate loomade ja kaupade liitu toomisel. Need täiendavad nõuded hõlmavad tagatisi, mis on seotud järgmiste meetmete täitmise kontrollimisega:
                     
                                 —
                              
                              
                                 meetmed, mille abil nõukogu direktiivi 96/23/EÜ (2) kohaselt jälgitakse inimtoiduks ettenähtud loomades ja kaupades teatavate ainete ja jääkide rühmi;
                              
                           
                                 —
                              
                              
                                 elusloomade ja loomsete saaduste puhul transmissiivsete spongioossete entsefalopaatiate (TSEde) vältimise, kontrolli ja likvideerimise eeskirjad kooskõlas Euroopa Parlamendi ja nõukogu määrusega (EÜ) nr 999/2001; (3)
                                 
                              
                           
                                 —
                              
                              
                                 üldised põhimõtted ja nõuded, mis reguleerivad toitu üldiselt ja eelkõige toiduohutust liidu ja liikmesriikide tasandil kooskõlas Euroopa Parlamendi ja nõukogu määrusega (EÜ) nr 178/2002; (4)
                                 
                              
                           
                                 —
                              
                              
                                 Euroopa Parlamendi ja nõukogu määruse (EÜ) nr 852/2004 (5) kohased toiduainete hügieeni üldeeskirjad toidukäitlejatele;
                              
                           
                                 —
                              
                              
                                 loomset päritolu toidu hügieeni erieeskirjad toidukäitlejatele vastavalt Euroopa Parlamendi ja nõukogu määrusele (EÜ) nr 853/2004; (6)
                                 
                              
                           
                                 —
                              
                              
                                 erieeskirjad ametliku kontrolli ja kontrollitoimingute kohta, mida liikmesriikide pädevad asutused teevad seoses inimtoiduks ettenähtud loomsete saaduste tootmisega vastavalt komisjoni delegeeritud määrusele (EL) 2019/624 (7) ja komisjoni rakendusmäärusele (EL) 2019/627 (8).
                              
                           
               
                     (3)
                  
                  
                     Euroopa Parlamendi ja nõukogu määrusega (EÜ) nr 854/2004 (9) on kehtestatud erieeskirjad inimtoiduks ettenähtud loomsete saaduste ametlikuks kontrollimiseks ning Euroopa Parlamendi ja nõukogu määrusega (EÜ) nr 882/2004 (10) on kehtestatud toidu liitu sisenemisel kohaldatavad üldtingimused. Määrusega (EL) 2017/625 kehtestatakse eeskirjad valdkondades, mida nimetatud kaks määrust praegu hõlmavad, ning tunnistatakse need kehtetuks ja asendatakse need alates 14. detsembrist 2019.
                  
               
                     (4)
                  
                  
                     Käesolevas määruses sätestatud nõuded peaksid tagama määrustes (EÜ) nr 854/2004 ja (EÜ) nr 882/2004 sätestatud nõuete jätkumise, et tagada kõrgetasemeline tervisekaitse ning vältida häireid teatavate inimtoiduks ettenähtud loomade ja kaupade saadetiste toomisel liitu. Samal ajal tuleks arvesse võtta kõnealuses kahes määruses sätestatud eeskirjade kohaldamisel saadud kogemusi, kasutades riskipõhist lähenemisviisi.
                  
               
                     (5)
                  
                  
                     Määruses (EÜ) nr 853/2004 on sätestatud nõuded toidukäitlejatele, kes impordivad liitu loomseid saadusi. Sellest tulenevalt peaksid käesolevas määruses sätestatud täiendavad ametliku kontrolli nõuded olema kooskõlas nõuetega, mis on juba sätestatud määruses (EÜ) nr 853/2004.
                  
               
                     (6)
                  
                  
                     Komisjoni määrusega (EL) 2017/185 (11) on kuni 31. detsembrini 2020 ette nähtud erandid määrusest (EÜ) nr 854/2004 seoses teatavate loomsete saaduste (näiteks putukad ja roomajate liha) impordiga ning nii taimseid saadusi kui ka töödeldud loomseid saadusi (liittooted) sisaldava toidu impordiga seotud rahvatervisenõuetega. Kõrgetasemelise tervisekaitse tagamiseks tuleks ka selliste toodete liitu toomise nõuded ette näha enne üleminekumeetmete aegumist, et kontrollida vastavust neid tooteid hõlmavatele liidu eeskirjadele.
                  
               
                     (7)
                  
                  
                     Üha enam toodetakse inimtoiduks putukaid. Tuleks tagada, et imporditud putukad vastavad toitu ja toiduohutust käsitlevatele liidu nõuetele. Seepärast tuleks käesolevas määruses sätestatud täiendavaid nõudeid, milles käsitletakse loomsete saaduste saadetiste toomist liitu, kohaldada ka putukate suhtes. Putukad võivad saada ka uuendtoiduna kasutamise loa vastavalt Euroopa Parlamendi ja nõukogu määrusele (EL) 2015/2283 (12).
                  
               
                     (8)
                  
                  
                     18. oktoobril 2007 võttis Euroopa Toiduohutusamet vastu arvamuse rahvatervise riskide kohta, mis tulenevad roomajate liha inimtarbimisest (13). Tuvastati mitmesuguseid ohte, nagu Salmonella ja Trichinella. Liitu toomise suhtes kohaldatavad nõuded peaksid hõlmama liidu nõuetele vastavuse kontrolli, et vähendada kõnealustest ohtudest tulenevat riski roomajate liha saadetiste puhul.
                  
               
                     (9)
                  
                  
                     Liittoodete koostis mõjutab sellise toidu füüsikalis-keemilisi omadusi, põhjustades erinevaid riske. Seetõttu tuleks lubada liitu tuua ainult selliste liittoodete saadetisi, mis vastavad kohaldatavatele nõuetele, eelkõige toidu koostisosaks olevate töödeldud loomsete saaduste päritolu, toidu enda päritolu või liittooteid sisaldavate saadetistega kaasasolevaid tagatisi käsitlevatele nõuetele. Liittoodete puhul, mis kujutavad endast väikest riski inimeste tervisele, tuleks käesoleva määrusega ette näha erandid kontrollidest piiripunktides.
                  
               
                     (10)
                  
                  
                     Kui teatavate inimtoiduks ettenähtud kaubasaadetiste liitu toomise nõuded kehtestatakse, tuleks kooskõlas nõukogu määrusega (EMÜ) nr 2658/87 (14) viidata kombineeritud nomenklatuuri koodidele, et kõnealuseid kaupu ja loomi selgelt identifitseerida.
                  
               
                     (11)
                  
                  
                     Teatavate inimtoiduks ettenähtud loomade ja kaupade saadetisi võib riskianalüüsi alusel liitu tuua üksnes siis, kui kolmandad riigid või nende piirkonnad, kust kõnealused loomad ja kaubad on pärit, saavad tagada vastavuse kõnealuste inimtarbimiseks ettenähtud loomade ja kaupade ohutuse nõuetele, ning need on nõuetekohaselt loetletud komisjoni rakendusmääruses (EL) 2019/626 (15).
                  
               
                     (12)
                  
                  
                     Lisaks määruse (EL) 2017/625 artikli 127 lõikes 3 sätestatud nõuetele tuleks teatavate inimtoiduks ettenähtud loomade ja kaupade suhtes kehtestada erinõuded, et tagada kolmandates riikides või nende piirkondades toiduohutuse ametlike kontrollide tõhusus. Kolmandad riigid või nende piirkonnad tuleks loeteludesse kanda alles pärast seda, kui on esitatud tõendid ja tagatised, et kolmandatest riikidest või nende piirkondadest pärit asjaomased loomad ja kaubad vastavad direktiivis 96/23/EÜ, määrustes (EÜ) nr 999/2001, (EÜ) nr 178/2002, (EÜ) nr 852/2004, (EÜ) nr 853/2004, (EL) 2017/625 ning delegeeritud määruses (EL) 2019/624 ja rakendusmääruses (EL) 2019/627 sätestatud toiduohutust käsitlevatele liidu nõuetele või nendega samaväärseks tunnistatud nõuetele.
                  
               
                     (13)
                  
                  
                     Teatavate inimtoiduks ettenähtud kaupade saadetisi võiks lubada liitu tuua üksnes siis, kui kõnealused kaubad lähetatakse ettevõtetest ning saadakse või valmistatakse ettevõtetes, mis on kantud määruse (EL) 2017/625 artikli 127 lõike 3 punkti e kohaselt koostatud ja ajakohastatud loeteludesse. Selleks et tagada vastavus liidu toiduhügieenieeskirjadele või nendega vähemalt samaväärseks tunnistatud eeskirjadele, on asjakohane sätestada, et määruse (EL) 2017/625 artikli 127 lõike 3 punktis e osutatud ettevõtete loetelude koostamisel ja ajakohastamisel peaks kolmas riik lisaks määruse (EL) 2017/625 artikli 127 lõike 3 punkti e alapunktides i ja iv osutatud tagatistele pakkuma täiendavaid tagatisi.
                  
               
                     (14)
                  
                  
                     Komisjon peaks tegema määruse (EL) 2017/625 artiklis 127 sätestatud ettevõtete loetelu avalikkusele kättesaadavaks, et toidukäitlejatele ja tarbijatele oleks selgelt teada, millistest ettevõtetest võib asjaomaseid kaupu turule laskmise eesmärgil liitu tuua. Kõnealuste nõuete tõhususe tagamiseks peaksid liikmesriigid lubama selliste kaupade saadetiste liitu toomist, tingimusel et kolmandate riikide pädevad asutused annavad välja ametlikud sertifikaadid, mis peavad kehtivate liidu eeskirjade kohaselt selliste saadetistega kaasas olema alates kuupäevast, mil komisjon loetelud avaldab.
                  
               
                     (15)
                  
                  
                     Selliseid ettevõtteid käsitlevaid nõudeid ei peaks kehtestama transiidiks ettenähtud kaupade suhtes, sest need kujutavad endast toiduohutuse seisukohast väikest riski ning liidus asjaomaseid loomi ega kaupu turule ei lasta. Lisaks ei peaks selliseid nõudeid kehtestama ettevõtete suhtes, kus tegeletakse üksnes esmatootmise, transporditoimingute, reguleeritava temperatuuriga ladustamistingimusi mittevajavate loomsete saaduste ladustamise või määruse (EÜ) nr 853/2004 III lisa XVI jaotises osutatud kõrgrafineeritud kondroitiinsulfaadi, hüaluroonhappe, muude hüdrolüüsitud kõhre saaduste, kitosaani, glükoosamiini, laabi, kalaliimi ja aminohapete tootmisega.
                  
               
                     (16)
                  
                  
                     Komisjoni määrusega (EL) nr 210/2013 (16) on ette nähtud, et pädevad asutused peavad idandeid tootvad ettevõtted heaks kiitma vastavalt määruse (EÜ) nr 852/2004 artiklile 6. Liidu toiduhügieenieeskirjade või nendega vähemalt samaväärseks tunnistatud eeskirjade järgimise tagamiseks tuleks idandeid lubada liitu tuua üksnes juhul, kui need on toodetud ettevõtetes, mis on kantud käesoleva määruse kohaselt koostatud ja ajakohastatud loeteludesse.
                  
               
                     (17)
                  
                  
                     Selleks et tagada vastavus liidu toiduhügieenieeskirjadele või nendega vähemalt samaväärseks tunnistatud eeskirjadele, tuleks tooteid, mis on pärit ettevõtetest, kus toodetakse värsket liha, hakkliha, lihavalmistisi, lihatooteid, lihamassi ja toorainet, mis on ette nähtud želatiini ja kollageeni tootmiseks, lubada liitu tuua ainult juhul, kui need ettevõtted on kantud määruse (EL) 2017/625 artikli 127 lõike 3 punkti e kohaselt koostatud ja ajakohastatud loeteludesse, mille avaldab komisjon. Lisaks sellele peab tooraine, millest kõnealused tooted on valmistatud, olema pärit ettevõtetest (tapamajad, ulukikäitlusettevõtted, lihalõikusettevõtted ja kalandustooteid käitlevad ettevõtted), mis on kantud määruse (EL) 2017/625 artikli 127 lõike 3 punkti e kohaselt koostatud ja ajakohastatud loeteludesse, mille avaldab komisjon.
                  
               
                     (18)
                  
                  
                     Elusate kahepoolmeliste karploomade, okasnahksete, mantelloomade ja meritigude saadetisi tuleks lubada liitu tuua üksnes nende kolmandate riikide või nende piirkondade tootmispiirkondadest, mis on kantud vastavalt määruse (EL) 2017/625 artikli 127 lõike 3 punktile e koostatud ja ajakohastatud loeteludesse, mille komisjon avaldab, et tagada kõnealuste toodete vastavus määruses (EÜ) nr 853/2004 ja rakendusmääruses (EL) 2019/627 sätestatud kohaldatavatele erinõuetele või eeskirjadele, mis on tunnistatud nendega vähemalt samaväärseteks. Selliste loetelude avaldamine peaks tagama, et toidukäitlejatele ja tarbijatele on selgelt teada, millistest tootmispiirkondadest elusaid kahepoolmelisi karploomi, okasnahkseid, mantelloomi ja meritigusid võib liitu tuua.
                  
               
                     (19)
                  
                  
                     Kalandustoodete saadetisi tuleks lubada liitu tuua üksnes siis, kui need lähetatakse vastavalt määruse (EL) 2017/625 artikli 127 lõike 3 punktile e koostatud ja ajakohastatud ning komisjoni avaldatud loeteludesse kantud maismaal asuvast ettevõttest, kolmanda riigi lipu all sõitvatelt külmveo-, tehas- või külmutuslaevadelt või on kõnealuses ettevõttes või kõnealustel laevadel saadud või valmistatud, et tagada vastavus liidu nõuetele, eelkõige kalandustoodete suhtes kehtestatud erinõuetele, mis on sätestatud määruses (EÜ) nr 853/2004 ja rakendusmääruses (EL) 2019/627, või nendega vähemalt samaväärseks tunnistatud erieeskirjadele. Selliste loetelude avaldamine peaks tagama, et toidukäitlejatele ja tarbijatele on selgelt teada, millistelt laevadelt võib kalandustooteid liitu tuua.
                  
               
                     (20)
                  
                  
                     Määruses (EÜ) nr 853/2004 sätestatud tingimusi loomsete saaduste liitu toomise kohta ei kohaldata liittoodete suhtes. Kõnealuse määrusega on siiski ette nähtud, et liittooteid importivad toidukäitlejad peavad tagama, et sellises toidus sisalduvad töödeldud loomsed saadused vastavad kõnealuses määruses sätestatud nõuetele.
                  
               
                     (21)
                  
                  
                     Liittoodetega seotud risk sõltub koostisosade liigist ja nende ladustamistingimustest. Seepärast tuleks kehtestada liittoodete saadetistele esitatavad nõuded, tagamaks, et liittooteid, mis võivad endast kujutada riski, eksporditakse riikidest, kust on lubatud liitu eksportida vastavalt komisjoni otsusele 2007/777/EÜ, (17) komisjoni otsusele 2006/766/EÜ, (18) komisjoni määrusele (EÜ) nr 798/2008, (19) komisjoni määrusele (EL) nr 605/2010 (20) ja komisjoni otsusele 2011/163/EL (21).
                  
               
                     (22)
                  
                  
                     Määrusega (EÜ) nr 178/2002 kehtestatud toidu- ja söödaalase kiirhoiatussüsteemi kaudu saadud teadete põhjal on teatavate inimtoiduna turule lastavate loomade ja kaupade saadetiste puhul suurem risk, et ei täideta liidu toiduohutusnõudeid. Selliste loomade ja kaupade saadetiste puhul, mis lastakse turule inimtoiduna, tuleks seetõttu kohaldada iga turule laskmise eesmärgil liitu toodava saadetise sertifitseerimist. Liidu nõuetele vastavuse sertifitseerimine võib samuti aidata toidukäitlejatele ning kolmandate riikide või nende piirkondade pädevatele asutustele meelde tuletada kohaldatavaid liidu nõudeid. Transiidi korral tuleks edasi kasutada olemasolevaid spetsiaalseid transiidideklaratsioone ja loomade terviseohutuse kinnitusi.
                  
               
                     (23)
                  
                  
                     Kuna määrust (EL) 2017/625 hakatakse kohaldama alates 14. detsembrist 2019, peaks ka käesolevat määrust kohaldama alates samast kuupäevast. Üleminekumeetmed, millega nähakse ette erandid määrustest (EÜ) nr 853/2004 ja (EÜ) nr 854/2004, ja milles käsitletakse rahvatervisenõudeid liittoodete importimiseks, on sätestatud määruses (EL) 2017/185 ja neid pikendatakse vastavalt komisjoni määrusele (EL) 2019/759 (22) kuni 20. aprillini 2021. Sujuva ülemineku tagamiseks tuleks käesolevas määruses sätestatud impordinõudeid liittoodete suhtes kohaldada alates 20. aprillist 2021,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Reguleerimisese ja kohaldamisala
            
               1.   Käesolev määrus täiendab määrust (EL) 2017/625 seoses kolmandatest riikidest või nende piirkondadest inimtoiduks ettenähtud teatavate loomade ja kaupade saadetiste liitu toomise nõuetega, et tagada nende vastavus määruse (EL) 2017/625 artikli 1 lõike 2 punktis a osutatud normidega kehtestatud kohaldatavatele nõuetele või nendega vähemalt samaväärseks tunnistatud nõuetele.
            
            
               2.   Lõikes 1 osutatud nõuded hõlmavad järgmist:
               
                           a)
                        
                        
                           loomade ja kaupade identifitseerimine järgmiste liitu toomise nõuete alusel:
                           
                                       i)
                                    
                                    
                                       nõue, mille kohaselt kõnealused loomad ja kaubad on pärit määruse (EL) 2017/625 artikli 126 lõike 2 punktis a loetletud kolmandast riigist või selle piirkonnast;
                                    
                                 
                                       ii)
                                    
                                    
                                       nõue, mille kohaselt kõnealused loomad ja kaubad tuleb lähetada ettevõtetest ning saada või valmistada ettevõtetes, mis vastavad määruse (EL) 2017/625 artikli 126 lõikes 1 osutatud kohaldatavatele nõuetele või nendega vähemalt samaväärseks tunnistatud nõuetele ning mis on kantud määruse (EL) 2017/625 artikli 127 lõike 3 punkti e alapunktide ii ja iii kohaselt koostatud ja ajakohastatud loeteludesse;
                                    
                                 
                                       iii)
                                    
                                    
                                       nõue, mille kohaselt peab vastavalt määruse (EL) 2017/625 artikli 126 lõike 2 punktile c iga looma- ja kaubasaadetisega kaasas olema ametlik sertifikaat või ametlik kinnitus või mis tahes muu tõend, näiteks isiklik kinnitus, määruse (EL) 2017/625 artikli 1 lõike 2 punktis a osutatud normide täitmise kohta;
                                    
                                 
                     
                           b)
                        
                        
                           vastavalt määruse (EL) 2017/625 artikli 127 lõikele 2 loetletud riikidest või nende piirkondadest pärit teatavate loomade ja kaupade liitu toomise suhtes kohaldatavad nõuded;
                        
                     
                           c)
                        
                        
                           nõuded, mille kohaselt kolmandatest riikidest pärit teatavate loomade ja kaupade saadetised tuleb lähetada ettevõtetest ning saada või valmistada ettevõtetes, mis vastavad määruse (EL) 2017/625 artikli 126 lõikes 1 osutatud kohaldatavatele nõuetele või nendega vähemalt samaväärseks tunnistatud nõuetele ning mis on kantud määruse (EL) 2017/625 artikli 127 lõike 3 punkti e alapunktide ii ja iii kohaselt koostatud ja ajakohastatud loeteludesse;
                        
                     
                           d)
                        
                        
                           järgmiste erikaupade turule laskmise eesmärgil liitu toomise suhtes kohaldatavad nõuded lisaks määruse (EL) 2017/625 artikli 126 kohaselt sätestatud nõuetele:
                           
                                       i)
                                    
                                    
                                       želatiini ja kollageeni tootmiseks ettenähtud värske liha, hakkliha, lihavalmistised, lihatooted, lihamass ja tooraine;
                                    
                                 
                                       ii)
                                    
                                    
                                       elusad kahepoolmelised karploomad, okasnahksed, mantelloomad ja meriteod;
                                    
                                 
                                       iii)
                                    
                                    
                                       kalandustooted;
                                    
                                 
                                       iv)
                                    
                                    
                                       liittooted;
                                    
                                 
                     
                           e)
                        
                        
                           täiendavad nõuded ametlike sertifikaatide, ametlike kinnituste ja isiklike kinnituste suhtes, mis peavad teatavate loomade ja kaupadega liitu toomisel kaasas olema.
                        
                     
            
               3.   Käesolevat määrust ei kohaldata järgmise suhtes:
               
                           a)
                        
                        
                           loomad ja kaubad, mis ei ole ette nähtud inimtoiduks; kui aga loomade ja kaupade sihtkoht ei ole liitu toomisel veel otsustatud, kohaldatakse käesolevat määrust;
                        
                     
                           b)
                        
                        
                           inimtoiduks ettenähtud loomade ja kaupade transiitvedu läbi liidu territooriumi ilma kõnealuseid kaupu turule laskmata.
                        
                     
         
         
            Artikkel 2
            Mõisted
            Käesolevas määruses kasutatakse järgmisi mõisteid:
            1)   „samaväärne“– samaväärne, nagu on määratletud määruse (EÜ) nr 852/2004 artikli 2 punkti 1 alapunktis e;
            2)   „turule laskmine“– turule laskmine, nagu on määratletud määruse (EÜ) nr 178/2002 artikli 3 punktis 8;
            3)   „ettevõte“– ettevõte, nagu on määratletud määruse (EÜ) nr 852/2004 artikli 2 lõike 1 punktis c;
            4)   „isiklik kinnitus“– importiva toidukäitleja allkirjastatud kinnitus;
            5)   „värske liha“– värske liha, nagu on määratletud määruse (EÜ) nr 853/2004 I lisa punktis 1.10;
            6)   „hakkliha“– hakkliha, nagu on määratletud määruse (EÜ) nr 853/2004 I lisa punktis 1.13;
            7)   „lihavalmistised“– lihavalmistised, nagu on määratletud määruse (EÜ) nr 853/2004 I lisa punktis 1.15;
            8)   „lihatooted“– lihatooted, nagu on määratletud määruse (EÜ) nr 853/2004 I lisa punktis 7.1;
            9)   „lihamass“– lihamass, nagu on määratletud määruse (EÜ) nr 853/2004 I lisa punktis 1.14;
            10)   „želatiin“– želatiin, nagu on määratletud määruse (EÜ) nr 853/2004 I lisa punktis 7.7;
            11)   „kollageen“– kollageen, nagu on määratletud määruse (EÜ) nr 853/2004 I lisa punktis 7.8;
            12)   „kahepoolmelised karploomad“– kahepoolmelised karploomad (molluskid), nagu on määratletud määruse (EÜ) nr 853/2004 I lisa punktis 2.1;
            13)   „kalandustooted“– kalandustooted, nagu on määratletud määruse (EÜ) nr 853/2004 I lisa punktis 3.1;
            14)   „liittoode“– toit, mis sisaldab nii taimseid kui ka töödeldud loomseid saadusi;
            15)   „roomajad“– liikidesse Alligator mississippiensis, Crocodylus johnstoni, Crocodylus niloticus, Crocodylus porosus, Timon Lepidus, Python reticulatus, Python molurus bivittatus või Pelodiscus sinensis kuuluvad loomad;
            16)   „roomajate liha“– kasvanduses kasvatatud roomajatelt saadud, töötlemata või töödeldud söödavad osad; kõnealustele roomajatele on vajaduse korral antud luba kooskõlas määrusega (EL) 2015/2283 ja need on loetletud komisjoni rakendusmääruses (EL) 2017/2470; (23)
            
            17)   „putukad“– toit, mis koosneb, on saadud või valmistatud putukatest või nende osadest, sealhulgas inimtoiduks ettenähtud mis tahes arengustaadiumis putukatest, millele on vajaduse korral antud luba kooskõlas määrusega (EL) 2015/2283 ja mis on loetletud komisjoni rakendusmääruses (EL) 2017/2470;
            18)   „idandid“– idandid, nagu need on määratletud komisjoni rakendusmääruse (EL) nr 208/2013 (24) artikli 2 punktis a;
            19)   „esmatootmine“– esmatootmine, nagu see on määratletud määruse (EÜ) nr 178/2002 artikli 3 punktis 17;
            20)   „tapamaja“– tapamaja, nagu see on määratletud määruse (EÜ) nr 853/2004 I lisa punktis 1.16;
            21)   „ulukikäitlusettevõte“– ulukite käsitsemisettevõte, nagu see on määratletud määruse (EÜ) nr 853/2004 I lisa punktis 1.18;
            22)   „lihalõikusettevõte“– lihalõikusettevõte, nagu see on määratletud määruse (EÜ) nr 853/2004 I lisa punktis 1.17;
            23)   „tootmisala“– tootmisala, nagu see on määratletud määruse (EÜ) nr 853/2004 I lisa punktis 2.5;
            24)   „tehaslaev“– tehaslaev, nagu see on määratletud määruse (EÜ) nr 853/2004 I lisa punktis 3.2;
            25)   „külmutuslaev“– külmutuslaev, nagu see on määratletud määruse (EÜ) nr 853/2004 I lisa punktis 3.3;
            26)   „külmveolaev“– laev, mille seadmestik on ette nähtud kaubaalustel või lahtise lasti (pakendamata kauba) hoiustamiseks ja vedamiseks reguleeritava temperatuuriga trümmides või kambrites;
            27)   „toidukäitleja“– toidukäitleja, nagu see on määratletud määruse (EÜ) nr 178/2002 artikli 3 punktis 3.
         
         
            Artikkel 3
            Loomad ja kaubad, mis peavad pärinema määruse (EL) 2017/625 artikli 126 lõike 2 punktis a osutatud loetellu kantud kolmandatest riikidest või nende piirkondadest
            Järgmisi inimtoiduks ettenähtud loomade ja kaupade saadetisi võib liitu tuua üksnes kolmandast riigist või selle piirkonnast, mis on kantud rakendusmääruse (EL) 2019/626 artiklites 3–22 sätestatud loomade ja kaupade loetelusse:
            
                        a)
                     
                     
                        loomsed saadused, sealhulgas roomajate liha ning surnud terved putukad, putukate osad või töödeldud putukad, mille kombineeritud nomenklatuuri koodid (CN-koodid) on sätestatud määruse (EMÜ) nr 2658/87 I lisa teise osa 2.–5. ning 15. ja 16. peatükis ning harmoneeritud süsteemi koodid (HS-koodid) rubriikides 1702, 1806, 2102, 2103, 2105, 2106, 2202, 2301, 2822, 2932, 3001, 3002, 3501, 3502, 3503, 3504, 3507, 3913, 4101, 4102, 4103, 4110 ja 9602, kui need tooted on ette nähtud inimtarbimiseks;
                     
                  
                        b)
                     
                     
                        elusputukad, millele on osutatud CN-koodiga 0106 49 00 määruse (EMÜ) nr 2658/87 I lisa teise osas.
                     
                  
         
            Artikkel 4
            Täiendavad nõuded kolmandast riigist või selle piirkonnast teatavate loomade või kaupade liitu toomise kohta
            Lisaks määruse (EL) 2017/625 artikli 127 lõikes 3 sätestatud nõuetele teeb komisjon otsuse kolmandate riikide või nende piirkondade lisamise kohta kõnealuse määruse artikli 126 lõike 2 punktis a osutatud loetellu üksnes juhul, kui komisjon tunnustab, et järgmised nõuded on vähemalt samaväärsed liidu asjakohaste nõuetega, mida kohaldatakse artiklis 3 osutatud loomade ja kaupade suhtes:
            
                        a)
                     
                     
                        kolmanda riigi õigusaktid, milles käsitletakse järgmist:
                        
                                    i)
                                 
                                 
                                    loomset päritolu toidu tootmine;
                                 
                              
                                    ii)
                                 
                                 
                                    veterinaarravimite kasutamist, sealhulgas nende keelamist või lubamist, nende jaotamist ja turule laskmist käsitlevad eeskirjad ning haldamist ja kontrollimist käsitlevad eeskirjad;
                                 
                              
                                    iii)
                                 
                                 
                                    sööda valmistamine ja kasutamine, sealhulgas söödalisandite kasutamise menetlus ning ravimsööda valmistamine ja kasutamine ning sööda valmistamisel kasutatava tooraine ja lõpptoote hügieenikvaliteet;
                                 
                              
                  
                        b)
                     
                     
                        liitu importimiseks ettenähtud loomsete saaduste tootmise, valmistamise, käitlemise, ladustamise ja lähetamise suhtes praegu kohaldatavad hügieeninõuded;
                     
                  
                        c)
                     
                     
                        kolmandatest riikidest pärit loomsete saaduste turustamise kogemused ja liitu toomisel tehtavate mis tahes ametlike kontrollide tulemused;
                     
                  
                        d)
                     
                     
                        komisjoni poolt kolmandas riigis läbi viidud kontrolli tulemused (kui need on kättesaadavad), mis on seotud muude loomade ja kaupadega, mille puhul kolmas riik on juba määruse (EL) 2017/625 artikli 127 lõike 2 kohaselt loetelusse kantud, eelkõige kolmanda riigi auditeeritud pädevate asutuste hindamise tulemused, ning meetmed, mida pädevad asutused on võtnud komisjoni poolt pärast selliseid auditeid tehtud soovitusi arvesse võttes;
                     
                  
                        e)
                     
                     
                        vajaduse korral komisjoni poolt heakskiidetud zoonooside tõrjeprogrammi olemasolu, selle rakendamine ja sellest teatamine;
                     
                  
                        f)
                     
                     
                        komisjoni poolt vastavalt direktiivile 96/23/EÜ heaks kiidetud jääkide kontrollimise programmi olemasolu, selle rakendamine ja sellest teatamine.
                     
                  
         
            Artikkel 5
            Kolmandatest riikidest teatavate kaupade liitu toomise nõuded seoses ettevõtetega
            
               1.   Järgmiste kaupade saadetisi võib liitu tuua üksnes siis, kui kõnealused saadetised lähetatakse ettevõtetest ning saadakse või valmistatakse ettevõtetes, mis on kantud määruse (EL) 2017/625 artikli 127 lõike 3 punkti e alapunktide ii ja iii kohaselt koostatud ja ajakohastatud loeteludesse:
               
                           a)
                        
                        
                           loomsed saadused, mille nõuded on sätestatud määruse (EÜ) nr 853/2004 III lisas ja mille CN-koodid on sätestatud määruse (EMÜ) nr 2658/87 I lisa teise osa jaotistes II–V, XV ja XVI ning HS-koodid rubriikides 2102, 2103, 2105, 2106, 2202, 2301, 2822, 2932, 3001, 3002, 3501, 3502, 3503, 3504, 3507, 3913, 4101, 4102, 4103 ja 4110;
                        
                     
                           b)
                        
                        
                           idandid, millele on osutatud järgmiste HS-koodidega: 0704 90, 0706 90, 0708 10, 0708 20, 0708 90 või 1214 90 määruse (EMÜ) nr 2658/87 I lisa teise osas.
                        
                     
            
               2.   Käesoleva artikli lõikes 1 osutatud ettevõtted võib kanda määruse (EL) 2017/625 artikli 127 lõike 3 punktis e osutatud loeteludesse ainult juhul, kui lisaks määruse (EL) 2017/625 artikli 127 lõike 3 punkti e alapunktides ii ja iv sätestatud tagatistele pakub kolmas riik järgmisi tagatisi:
               
                           a)
                        
                        
                           need ettevõtted ja asjaomaste loomsete saaduste valmistamisel kasutatavat loomset toorainet käitlevad ettevõtted täidavad määruse (EL) 2017/625 artikli 126 lõikes 1 ja eelkõige määruses (EÜ) nr 853/2004 osutatud kohaldatavaid nõudeid või nendega vähemalt samaväärseks tunnistatud nõudeid;
                        
                     
                           b)
                        
                        
                           ettevõte käsitseb vajaduse korral üksnes loomset toorainet, mis on pärit kolmandatest riikidest, kus on selle tootekategooria kohta olemas heakskiidetud jääkide seire kava vastavalt direktiivile 96/23/EÜ, või liikmesriikidest;
                        
                     
                           c)
                        
                        
                           tal on tegelikud volitused takistada ettevõtetel liitu eksportimast, juhul kui ettevõtted ei täida asjaomaseid liidu nõudeid või nendega vähemalt samaväärseks tunnistatud nõudeid.
                        
                     
            
               3.   Komisjon esitab liikmesriikidele kõik kolmanda riigi pädevatelt asutustelt vastavalt määruse (EL) 2017/625 artikli 127 lõike 3 punkti e alapunktile iii saadud uued ja ajakohastatud loetelud ning avaldab need oma veebisaidil.
            
            
               4.   Liikmesriigid lubavad lõikes 1 osutatud saadetisi liitu tuua, tingimusel et kolmanda riigi pädevad asutused annavad välja ametlikud sertifikaadid, mis peavad liidu kehtivate eeskirjade kohaselt selliste saadetistega kaasas olema alates kuupäevast, mil komisjon lõikes 1 osutatud loetelud avaldab.
            
         
         
            Artikkel 6
            Ettevõtted, kelle suhtes ei kohaldata artikli 5 lõikes 1 sätestatud nõudeid
            Artiklis 5 sätestatud nõudeid ei kohaldata ettevõtete suhtes, kes tegelevad üksnes järgmiste tegevustega:
            
                        a)
                     
                     
                        esmatootmine;
                     
                  
                        b)
                     
                     
                        transporditoimingud;
                     
                  
                        c)
                     
                     
                        reguleeritava temperatuuriga ladustamistingimusi mittevajavate loomsete saaduste ladustamine;
                     
                  
                        d)
                     
                     
                        määruse (EÜ) nr 853/2004 III lisa XVI jaotises osutatud ja määruse (EMÜ) nr 2658/87 I lisa teises osas CN-koodide rubriikides 2833, ex 3913, 2930, ex 2932, 3507 või 3503 osutatud kõrgrafineeritud kondroitiinsulfaadi, hüaluroonhappe, muude hüdrolüüsitud kõhre saaduste, kitosaani, glükoosamiini, laabi, kalaliimi ja aminohapete tootmine.
                     
                  
         
            Artikkel 7
            Želatiini ja kollageeni tootmiseks ettenähtud värske liha, hakkliha, lihavalmististe, lihatoodete, lihamassi ja tooraine saadetiste suhtes kohaldatavad nõuded
            Järgmiste loomsete saaduste saadetisi võib liitu tuua üksnes siis, kui need on toodetud toorainest, mis on saadud tapamajades, ulukikäitlusettevõtetes, lihalõikusettevõtetes ja kalandustooteid käitlevates ettevõtetes, mis on kantud määruse (EL) 2017/625 artikli 127 lõike 3 punkti e kohaselt koostatud ja ajakohastatud ettevõtete loeteludesse:
            
                        a)
                     
                     
                        värske liha;
                     
                  
                        b)
                     
                     
                        hakkliha;
                     
                  
                        c)
                     
                     
                        lihavalmistised;
                     
                  
                        d)
                     
                     
                        lihatooted ja lihamass;
                     
                  
                        e)
                     
                     
                        määruse (EÜ) nr 853/2004 III lisa XIV jao I peatüki punkti 4 alapunktis a ja III lisa XV jao I peatüki punkti 4 alapunktis a osutatud želatiini ja kollageeni tootmiseks ettenähtud tooraine.
                     
                  
         
            Artikkel 8
            Elusate kahepoolmeliste karploomade, okasnahksete, mantelloomade ja meritigude saadetiste suhtes kohaldatavad nõuded
            
               1.   Olenemata artiklist 6 võib elusate kahepoolmeliste karploomade, okasnahksete, mantelloomade ja meritigude (mille CN-koodid on esitatud määruse (EMÜ) nr 2658/87 I lisa teise osa rubriigis 0307) saadetisi liitu tuua üksnes nende kolmandate riikide tootmispiirkondadest, mis on kantud määruse (EL) 2017/625 artikli 127 lõike 3 punkti e kohaselt kolmandate riikide pädevate asutuste koostatud loeteludesse, mille komisjon on avaldanud.
            
            
               2.   Tootmispiirkondadest, mida kolmanda riigi pädevate asutused ei ole vastavalt määruse (EL) 2017/625 artikli 18 lõike 6 kohaselt klassifitseerinud, võib liitu tuua järgmisi tooteid:
               
                           a)
                        
                        
                           Kammkarplased, välja arvatud juhul, kui rakendusmääruse (EL) 2019/627 artikli 57 kohaselt kehtestatud ametlike seireprogrammide andmed võimaldavad pädevatel asutustel klassifitseerida määruse (EÜ) nr 853/2004 III lisa VII jao IX peatüki punktis 2 sätestatud kalastuspiirkondi;
                        
                     
                           b)
                        
                        
                           mittefiltreeriva toitumisviisiga meriteod ja mittefiltreeriva toitumisviisiga meripuralased (Holothuroidea).
                        
                     
         
         
            Artikkel 9
            Tootmispiirkondade loetelude koostamine
            
               1.   Enne kui kolmanda riigi pädevad asutused koostavad artikli 8 lõikes 1 osutatud loetelud, võetakse eelkõige arvesse tagatisi, mida kolmanda riigi pädevad asutused saavad pakkuda seoses tootmispiirkondade klassifikatsiooni ja kontrolli käsitlevate rakendusmääruse (EL) 2019/627 artikli 52 nõuete järgimisega.
               Komisjon viib enne selliste loetelude koostamist läbi kohapealse kontrolli.
            
            
               2.   Pärast artikli 8 lõikes 1 osutatud loetelude koostamist ja juhul, kui kolmanda riigi pädevad asutused pakuvad piisavaid tagatisi nende vastutusalasse kuuluvate tootmispiirkondade haldamise ja kontrolli suhtes, ei pea komisjon kohapealset kontrollkäiku tegema enne uue tootmispiirkonna lisamist olemasolevasse loetellu, mis on koostatud kooskõlas artikliga 5.
            
         
         
            Artikkel 10
            Kalandustooteid käsitlevad erinõuded
            Kalandustoodete saadetisi, mille CN-koodid on sätestatud määruse (EMÜ) nr 2658/87 I lisa teise osa rubriikides 0301, 0302, 0303, 0304, 0305, 0306, 0307, 0308, 1504, 1516, 1603, 1604, 1605 või 2106, võib turule laskmise eesmärgil liitu tuua üksnes siis, kui need on saadud või mis tahes tootmisetapis valmistatud maismaal asuvas ettevõttes, tehas- või külmutuslaevadel või mida on ladustatud külmhoones või külmveolaevas, mis on kantud vastavalt määruse (EL) 2017/625 artikli 127 lõike 3 punktile e koostatud ja ajakohastatud loetellu, mille komisjon on avaldanud.
         
         
            Artikkel 11
            
               1.   Laeva võib kanda määruse (EL) 2017/625 artikli 127 lõike 3 punkti e alapunktis ii osutatud loetellu ühisteatise alusel, mille on koostanud selle kolmanda riigi pädevad asutused, mille lipu all laev sõidab, ja sellise muu kolmanda riigi pädevad asutused, kellele on selle kolmanda riigi pädevad asutused, mille lipu all laev sõidab, delegeerinud vastutuse asjaomase laeva inspekteerimise eest, tingimusel et kõik neli järgmist nõuet on täidetud:
               
                           a)
                        
                        
                           mõlemad kolmandad riigid on kantud määruse (EL) 2017/625 artikli 127 lõike 3 kohaselt koostatud selliste kolmandate riikide või nende piirkondade loetellu, kust on lubatud kalandustooteid liitu tuua;
                        
                     
                           b)
                        
                        
                           kõik asjaomaselt laevalt pärit kalandustooted, mis on ette nähtud liidus turule laskmiseks, lossitakse otse kolmandas riigis, kellele see kolmas riik, kelle lipu all laev sõidab, on delegeerinud vastutuse asjaomaste laevade inspekteerimise eest;
                        
                     
                           c)
                        
                        
                           delegeeritud pädevad asutused on laeva inspekteerinud ja kinnitanud, et see vastab kohaldatavatele liidu nõuetele;
                        
                     
                           d)
                        
                        
                           delegeeritud pädevad asutused on kinnitanud, et nad inspekteerivad laeva korrapäraselt, tagamaks, et see vastab jätkuvalt kohaldatavatele liidu nõuetele.
                        
                     
            
               2.   Laeva võib kanda määruse (EL) 2017/625 artikli 127 lõikes 3 osutatud loetellu ühisteatise alusel, mille on koostanud selle kolmanda riigi pädevad asutused, mille lipu all laev sõidab, ja sellise liikmesriigi pädevad asutused, kellele on selle kolmanda riigi pädevad asutused, mille lipu all laev sõidab, delegeerinud vastutuse asjaomase laeva inspekteerimise eest, tingimusel et kõik kolm järgmist nõuet on täidetud:
               
                           a)
                        
                        
                           kõik asjaomaselt laevalt pärit kalandustooted, mis on ette nähtud liidus turule laskmiseks, lossitakse otse kõnealuses liikmesriigis,
                        
                     
                           b)
                        
                        
                           kõnealuse liikmesriigi pädevad asutused on laeva inspekteerinud ja kinnitanud, et see vastab kohaldatavatele liidu nõuetele,
                        
                     
                           c)
                        
                        
                           kõnealuse liikmesriigi pädevad asutused on kinnitanud, et nad inspekteerivad laeva korrapäraselt, tagamaks, et see vastab jätkuvalt kohaldatavatele liidu nõuetele.
                        
                     
            
               3.   Kui kalandustoodete saadetisi tuuakse liitu otse kolmanda riigi lipu all sõitvalt külmveo-, tehas- või külmutuslaevalt, võib kapten allkirjastada komisjoni rakendusmääruse (EL) 2019/628 (25) artikli 13 lõikes 3 osutatud ametliku sertifikaadi.
            
         
         
            Artikkel 12
            Liittoodete saadetiste suhtes kohaldatavad nõuded
            
               1.   Määruse (EMÜ) nr 2658/87 I lisa teise osa rubriikide 1601, 1602, 1603, 1604, 1605, 1901, 1902, 1905, 2004, 2005, 2103, 2104, 2105, 2106 HS-koodidega liittoodete saadetisi võib turule laskmise eesmärgil liitu tuua üksnes juhul, kui kõik liittoodetes sisalduvad töödeldud loomsed saadused on toodetud sellistes kolmandates riikides või nende piirkondades asuvates ettevõtetes, kust on artikli 5 kohaselt lubatud kõnealuseid töödeldud loomseid saaduseid liitu eksportida, või liikmesriikides asuvates ettevõtetes.
            
            
               2.   Kuni komisjon esitab konkreetse loetelu nende kolmandate riikide või nende piirkondade kohta, kust on lubatud liittooteid liitu eksportida, võib kolmandatest riikidest või nende piirkondadest pärit liittoodete saadetisi liitu tuua, kui on täidetud järgmised tingimused:
               
                           a)
                        
                        
                           lõikes 1 osutatud liitooted, mida tuleb transportida või ladustada reguleeritud temperatuuril, peavad pärinema kolmandatest riikidest või nende piirkondadest, kust on lubatud liitu eksportida igat lõpptootes sisalduvat töödeldud toodet vastavalt komisjoni otsusele 2007/777/EÜ, komisjoni määrusele (EL) nr 605/2010, komisjoni otsusele 2006/766/EÜ, komisjoni määrusele (EÜ) nr 798/2008 (26) ja otsusele 2011/163/EL;
                        
                     
                           b)
                        
                        
                           lõikes 1 osutatud liittooted, mida ei pea transportima ega ladustama reguleeritud temperatuuril, ning mis sisaldavad mis tahes hulgal töödeldud liha koguseid, peavad olema pärit kolmandatest riikidest või nende piirkondadest, kust on lubatud liitu eksportida liittootes sisalduvaid lihatooteid vastavalt komisjoni otsustele 2007/777/EÜ ja 2011/163/EL;
                        
                     
                           c)
                        
                        
                           lõikes 1 osutatud liittooted, mida ei ole vaja vedada ega ladustada reguleeritaval temperatuuril ning mis sisaldavad muid töödeldud loomseid saadusi kui töödeldud liha, mille nõuded on sätestatud määruse (EÜ) nr 853/2004 III lisas, peavad pärinema kolmandatest riikidest või nende piirkondadest, kust on liidu loomade ja inimeste tervishoiunõuete alusel lubatud liitu eksportida lihatooteid, piimatooteid, ternespiimapõhiseid tooteid, kalandustooteid ja munatooteid, mis on kantud loetelusse vähemalt ühe sellise loomse saaduse osas vastavalt komisjoni otsusele 2007/777/EÜ, komisjoni määrusele (EL) nr 605/2010, komisjoni otsusele 2006/766/EÜ ja komisjoni määrusele (EÜ) nr 798/2008 ning komisjoni otsuse 2011/163/EL lisas direktiivi 96/23/EÜ kohaselt heaks kiidetud jääkide kontrolli kava alusel.
                        
                     
         
         
            Artikkel 13
            Ametlikud sertifikaadid
            
               1.   Järgmiste toodete saadetisi võib liitu tuua üksnes siis, kui saadetisega on kaasas ametlik sertifikaat:
               
                           a)
                        
                        
                           loomsed saadused, mille CN-koodid on sätestatud nõukogu määruse (EMÜ) nr 2658/87 I lisa teise osa 2.–5. ning 15. ja 16. peatükis ning HS-koodid rubriikides 1506, 1521, 1601, 1602, 1603, 1604, 1605, 2103, 2105, 2106, 2202, 2301, 2932, 3001, 3002, 3502, 3503, 3504, 3507, 3913, 4101, 4102, 4103, 4110 ja 9602, kui need tooted on ette nähtud inimtoiduks;
                        
                     
                           b)
                        
                        
                           elusputukad, millele on osutatud CN-koodiga 0106 49 00 määruse (EMÜ) nr 2658/87 I lisa teise osas.
                        
                     
                           c)
                        
                        
                           idandid ja seemned, mis on ette nähtud idandite tootmiseks ja millele on osutatud järgmiste HS-koodidega: 0704 90, 0706 90, 0708 10, 0708 20, 0708 90, 0713 10, 0713 33, 0712 34, 0712 35, 0713 39, 0713 40, 0712 50, 0712 60, 0713 90, 0910 99, 1201 10, 1201 90, 1207 50, 1207 99, 1209 10, 1209 21, 1209 91 või 1214 90 määruse (EMÜ) nr 2658/87 I lisa teise osas.
                        
                     
            
               2.   Lõikes 1 osutatud ametlikud sertifikaadid tõendavad, et tooted vastavad:
               
                           a)
                        
                        
                           määrustes (EÜ) nr 178/2002, (EÜ) nr 852/2004 ja (EÜ) nr 853/2004 sätestatud nõuetele või kõnealuste nõuetega samaväärseks tunnistatud sätetele;
                        
                     
                           b)
                        
                        
                           kõikidele käesolevas määruses sätestatud liitu toomise erinõuetele.
                        
                     
            
               3.   Lõikes 1 osutatud ametlikud sertifikaadid võivad sisaldada andmeid, mis on nõutavad kooskõlas muude liidu õigusaktidega inimeste ja loomade tervise kohta.
            
            
               4.   Lõike 1 punktis c osutatud idandite ja idandite tootmiseks ettenähtud seemnete ametlik sertifikaat on saadetisega kaasas, kuni see jõuab ametlikus sertifikaadis märgitud sihtkohta. Juhul kui saadetis jagatakse mitmeks osaks, peab ametliku sertifikaadi koopia olema kaasas saadetise iga osaga.
            
         
         
            Artikkel 14
            Isiklik kinnitus
            
               1.   Artikli 12 lõike 2 punktis c osutatud liittoodete saadetistega on kaasas importiva toidukäitleja koostatud ja allkirjastatud isiklik kinnitus, mille kohaselt saadetised vastavad määruse (EL) 2017/625 artikli 126 lõikes 1 osutatud kohaldatavatele nõuetele.
            
            
               2.   Erandina lõikest 1 peab isiklik kinnitus nende toodete puhul, mis on määruse (EL) 2017/625 artikli 48 punkti h kohaselt piiripunktis tehtavast ametlikust kontrollist vabastatud, olema toodetega kaasas turule laskmise ajal.
            
            
               3.   Lõikes 1 osutatud isiklik kinnitus peab tagama saadetise jälgitavuse ning sisaldama
               
                           a)
                        
                        
                           teavet imporditud kauba saatja ja vastuvõtja kohta;
                        
                     
                           b)
                        
                        
                           liittoodetes sisalduvate taimsete toodete ja töödeldud loomsete saaduste loetelu kaalu järgi kahanevas järjestuses vastavalt nende kasutamisele liittoote valmistamise ajal;
                        
                     
                           c)
                        
                        
                           importiva toidukäitleja märgitavat määruse (EÜ) nr 853/2004 artikli 4 lõike 2 kohaselt liittootes sisalduvaid töödeldud loomseid saadusi töötleva(te) ettevõt(e)te loa numbrit.
                        
                     
            
               4.   Lõikes 1 osutatud isikliku kinnitusega tõendatakse, et:
               
                           a)
                        
                        
                           kolmas riik või selle piirkond, kus liittoode on toodetud, on kantud loetellu vähemalt ühes järgmises loomse saaduse kategoorias:
                           
                                       i)
                                    
                                    
                                       lihatooted,
                                    
                                 
                                       ii)
                                    
                                    
                                       piimatooted või ternespiimapõhised tooted;
                                    
                                 
                                       iii)
                                    
                                    
                                       kalandustooted;
                                    
                                 
                                       iv)
                                    
                                    
                                       munatooted;
                                    
                                 
                     
                           b)
                        
                        
                           liittooteid tootev ettevõte vastab hügieenistandarditele, mis on tunnistatud samaväärseks määruses (EÜ) nr 852/2004 nõutud standarditega;
                        
                     
                           c)
                        
                        
                           liittoodet ei ole vaja ladustada ega transportida reguleeritaval temperatuuril;
                        
                     
                           d)
                        
                        
                           liittootes sisalduvad töödeldud loomsed saadused on pärit kolmandatest riikidest või nende piirkondadest, kust igat töödeldud loomset saadust on lubatud liitu eksportida, või liidust ning need on saadud loetellu kantud ettevõt(e)test;
                        
                     
                           e)
                        
                        
                           liittootes kasutatud töödeldud loomsed saadused on läbinud vähemalt nende toodete jaoks komisjoni otsusega 2007/777/EÜ ja komisjoni määrusega (EL) nr 605/2010 ettenähtud töötluse; esitatud on lühikirjeldus toote suhtes rakendatud protsesside ja temperatuuride kohta.
                        
                     
         
         
            Artikkel 15
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 14. detsembrist 2019. Artiklis 12 ning artikli 14 lõigetes 1 ja 2 sätestatud nõudeid kohaldatakse siiski alates 21. aprillist 2021.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. märts 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 95, 7.4.2017, lk 1.
         
            (2)  Nõukogu 29. aprilli 1996. aasta direktiiv 96/23/EÜ, millega nähakse ette teatavate ainete ja nende jääkide kontrollimise meetmed elusloomades ja loomsetes toodetes ning tunnistatakse kehtetuks direktiivid 85/358/EMÜ ja 86/469/EMÜ ning otsused 89/187/EMÜ ja 91/664/EMÜ (EÜT L 125, 23.5.1996, lk 10).
         
            (3)  Euroopa Parlamendi ja nõukogu 22. mai 2001. aasta määrus (EÜ) nr 999/2001, millega sätestatakse teatavate transmissiivsete spongioossete entsefalopaatiate vältimise, kontrolli ja likvideerimise eeskirjad (EÜT L 147, 31.5.2001, lk 1).
         
            (4)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).
         
            (5)  Euroopa Parlamendi ja nõukogu 29. aprilli 2004. aasta määrus (EÜ) nr 852/2004 toiduainete hügieeni kohta (ELT L 139, 30.4.2004, lk 1).
         
            (6)  Euroopa Parlamendi ja nõukogu 29. aprilli 2004. aasta määrus (EÜ) nr 853/2004, millega sätestatakse loomset päritolu toidu hügieeni erieeskirjad (ELT L 139, 30.4.2004, lk 55).
         
            (7)  Komisjoni 8. veebruari 2018. aasta delegeeritud määrus (EL) 2019/624, milles käsitletakse kooskõlas Euroopa Parlamendi ja nõukogu määrusega (EL) 2017/625 erieeskirju liha tootmise suhtes tehtava ametliku kontrolli ning elusate kahepoolmeliste karploomade tootmis- ja ülekandealade kohta (vt käesoleva Euroopa Liidu Teataja lk 1).
         
            (8)  Komisjoni 15. märtsi 2019. aasta rakendusmäärus (EL) 2019/627, milles sätestatakse kooskõlas Euroopa Parlamendi ja nõukogu määrusega (EL) 2017/625 ühtne praktiline kord inimtoiduks ettenähtud loomsete saaduste ametliku kontrolli tegemiseks ja millega muudetakse komisjoni rakendusmäärust (EÜ) nr 2074/2005 ametlike kontrollide osas (vt käesoleva Euroopa Liidu Teataja lk 51).
         
            (9)  Euroopa Parlamendi ja nõukogu 29. aprilli 2004. aasta määrus (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks (ELT L 139, 30.4.2004, lk 206).
         
            (10)  Euroopa Parlamendi ja nõukogu 29. aprilli 2004. aasta määrus (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks (ELT L 165, 30.4.2004, lk 1).
         
            (11)  Komisjoni 2. veebruari 2017. aasta määrus (EL) 2017/185, millega nähakse ette üleminekumeetmed Euroopa Parlamendi ja nõukogu määruste (EÜ) nr 853/2004 ja (EÜ) nr 854/2004 teatavate sätete kohaldamiseks (ELT L 29, 3.2.2017, lk 21).
         
            (12)  Euroopa Parlamendi ja nõukogu 25. novembri 2015. aasta määrus (EL) 2015/2283, mis käsitleb uuendtoitu, millega muudetakse Euroopa Parlamendi ja nõukogu määrust (EL) nr 1169/2011 ning tunnistatakse kehtetuks Euroopa Parlamendi ja nõukogu määrus (EÜ) nr 258/97 ja komisjoni määrus (EÜ) nr 1852/2001 (ELT L 327, 11.12.2015, lk 1).
         
            (13)  http://www.efsa.europa.eu/en/efsajournal/pub/578.
         
            (14)  Nõukogu 23. juuli 1987. aasta määrus (EMÜ) nr 2658/87 tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).
         
            (15)  Komisjoni 5. märtsi 2019. aasta rakendusmäärus (EL) 2019/626, milles käsitletakse nende kolmandate riikide või nende piirkondade loetelusid, kust on lubatud Euroopa Liitu tuua teatavaid inimtoiduks ettenähtud loomi ja kaupu, ning millega muudetakse rakendusmäärust (EL) 2016/759 kõnealuste loetelude osas (vt käesoleva Euroopa Liidu Teataja lk 31).
         
            (16)  Komisjoni 11. märtsi 2013. aasta määrus (EL) nr 210/2013 idusid tootvate ettevõtete tunnustamise kohta vastavalt Euroopa Parlamendi ja nõukogu määrusele (EÜ) nr 852/2004 (ELT L 68, 12.3.2013, lk 24).
         
            (17)  Komisjoni 29. novembri 2007. aasta otsus 2007/777/EÜ, millega kehtestatakse looma- ja inimtervishoiu nõuded ning näidissertifikaadid inimtoiduks ettenähtud lihatoodete ja töödeldud magude, põite ja soolte importimiseks kolmandatest riikidest ning tunnistatakse kehtetuks otsus 2005/432/EÜ (ELT L 312, 30.11.2007, lk 49).
         
            (18)  Komisjoni 6. novembri 2006. aasta otsus 2006/766/EÜ, millega kehtestatakse loetelu kolmandate riikide ja territooriumide kohta, millest on lubatud importida kahepoolmelisi molluskeid, okasnahkseid, mantelloomi, meritigusid ja kalatooteid (ELT L 320, 18.11.2006, lk 53).
         
            (19)  Komisjoni 8. augusti 2008. aasta määrus (EÜ) nr 798/2008, millega kehtestatakse nende kolmandate riikide, territooriumide, tsoonide ja piirkondade loetelu, millest võib importida ühendusse ja vedada läbi ühenduse kodulinde ja linnukasvatussaadusi, ning veterinaarsertifikaatide nõuded (ELT L 226, 23.8.2008, lk 1).
         
            (20)  Komisjoni 2. juuli 2010. aasta määrus (EL) nr 605/2010, millega kehtestatakse loomade ja inimeste tervishoiu- ning veterinaarsertifikaatide nõuded inimtoiduks ettenähtud toorpiima, piimatoodete, ternespiima ja ternespiimapõhiste toodete Euroopa Liitu toomisel (ELT L 175, 10.7.2010, lk 1).
         
            (21)  Komisjoni 16. märtsi 2011. aasta otsus 2011/163/EL nõukogu direktiivi 96/23/EÜ artikli 29 kohaselt kolmandate riikide esitatud kavade tunnustamise kohta (ELT L 70, 17.3.2011, lk 40).
         
            (22)  Komisjoni 13. mai 2019 määrus (EL) 2019/759, millega sätestatakse üleminekumeetmed rahvatervisenõuete kohaldamiseks selliste toiduainete importimisel, mis sisaldavad nii taimseid saadusi kui ka töödeldud loomseid saadusi (liittooted) (ELT L 125, 14.5.2019, lk 11).
         
            (23)  Komisjoni 20. detsembri 2017. aasta rakendusmäärus (EL) 2017/2470, millega vastavalt Euroopa Parlamendi ja nõukogu määrusele (EL) 2015/2283 uuendtoidu kohta kehtestatakse liidu uuendtoitude loetelu (ELT L 351, 30.12.2017, lk 72).
         
            (24)  Komisjoni 11. märtsi 2013. aasta rakendusmäärus (EL) nr 208/2013 idandite ja idandite tootmiseks ettenähtud seemnete jälgitavuse nõuete kohta (ELT L 68, 12.3.2013, lk 16).
         
            (25)  Komisjoni 8. aprilli 2019. aasta rakendusmäärus (EL) 2019/628, milles käsitletakse teatavate loomade ja kaupade ametlike sertifikaatide näidiseid ja millega muudetakse määrust (EÜ) nr 2074/2005 ja rakendusmäärust (EL) 2016/759 kõnealuste sertifikaatide näidiste osas (vt käesoleva Euroopa Liidu Teataja lk 101).
         
            (26)  Komisjoni 8. augusti 2008. aasta määrus (EÜ) nr 798/2008, millega kehtestatakse nende kolmandate riikide, territooriumide, tsoonide ja piirkondade loetelu, millest võib importida ühendusse ja vedada läbi ühenduse kodulinde ja linnukasvatussaadusi, ning veterinaarsertifikaatide nõuded (ELT L 226, 23.8.2008, lk 1).